Nordjyske Jan Ø. Jørgensen fra Skalborg er færdig ved VM i badminton i Ballerup. Danskeren var tydeligt generet af en skade i 1/8-finalen mod Chou Tien Chen fra Taiwan og opgav midt i andet sæt. Ikke at der havde været meget kamp indtil da. Skaden opstod tidligt i første sæt - tilsyneladende i knæet - og Jan Ø. Jørgensen kunne stort set ikke bevæge sig. Han besluttede at fortsætte - men var reelt chanceløs. Danskeren tabte første sæt 9-21 og trak sig, da han var nede 4-9 i andet sæt. Flere gange undervejs spejdede han ud mod landstræneren, alt imens publikum heppede på ham - formentlig i forsøget på at få ham til at fortsætte - og måske helt glemme skaden. Det var umuligt. Jan Ø. Jørgensen prøvede, men det blev ikke bedre, og derfor valgte han til sidst at give op. Publikum reagerede med trøstende klapsalver, og modstanderen fra Taiwan gav en krammer ved nettet. Selv om Chen - uden tvivl - er glad for at være videre i VM-turneringen, kan man jo godt have ondt af en hjemmebanehelt, som bliver sendt ud af en skade. Surt show for Jan Ø. Jørgensen, der op til og i begyndelsen af VM-turneringen har været særdeles velspillende. Og som tredjeseedet kunne han i høj grad dufte den VM-medalje, han har drømt om i årevis. Lagt al sin træning an på. Brugt al sin energi på at få fat i. Men sådan skulle det altså ikke gå. Jan Ø. Jørgensen havde ellers vundet de fem foregående opgør mod Chou Tien Chen, men når man ikke kan bevæge sig, så er verdens nummer 17 helt og aldeles umulig at besejre. Spørgsmålet er nu, om Viktor Axelsen kan sørge for dansk revanche mod Chen, når de to mødes i fredagens kvartfinale. Torsdag blev endestationen for to af de tre danske herresingler, og dermed er det op til 20-årige Axelsen at afgøre, om Danmarks skal have medalje i herresingle ved VM på hjemmebane.
Danmarks bedste herresingle er ude af VM i badminton. En skade ødelagde nordjyske Jan Ø. Jørgensens drøm om en VM-medalje.